Nos Mathildis, comitissa Nivernensis, notum facimus universis, quod nos pro remedio anime nostre, et pro nostro anniversario in ecclesia B. Germani Autissiodorensis annuatim in perpetuum faciendo, dedimus in perpetuum dicte ecclesie B. Germani centum solidos monete currentis apud Autissiodorum, percipiendos in perpetuum, annuatim, in Lya et Crieria Autissiodorensi, ad illos terminos, ad quos dictus redditus Lye et Crierie nobis reddi debent annuatim. Volumus siquidem et requirimus, ut dominus episcopus Autissiodorensis, qui pro tempore fuerit, ponat sententias excommunicationis in persona heredum aut successorum nostrorum, et interdicti in terras ipsorum, si contra donum istud ire attemptaverint ullo modo, non relaxaturus ipsas, quousque dicte ecclesie de predicto redditu plenarie fuerit satisfactum. In cujus rei testimonium sigillum nostrum presentibus litteris duximus apponendum. Datum apud Colangias super Yonam, anno Domini, M. CC. LVII. mense julio, die martis ante Magdalenam.